Julius Junttila

**Julius Aleksanteri Junttila** (s. 15. elokuuta 1991 Oulu) on suomalainen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan vasen laitahyökkääjä, mutta Junttila on pelannut myös keskellä.

## Ura
### Seuraura
Junttila on Oulun Kärppien kasvatti. Hän voitti C-nuorten SM-hopeaa vuonna 2007. Kaudella 2008–2009 Junttila oli Kärppien B-nuorten runkosarjan paras pistemies ja maalintekijä tehoilla 22+14=36. Hän voitti kauden päätteeksi SM-pronssia. Junttila voitti jo ensimmäisellä A-juniorikaudellaan 2009–2010 koko A-nuorten SM-liigan pistepörssin tehtyään 41 runkosarjaottelussa tehot 27+33=60. Maalipörssin voiton hän jakoi Ässien Samuli Virkkusen kanssa. Junttila voitti kauden päätteeksi A-nuorten Suomen-mestaruuden ja valittiin pudotuspelien parhaaksi pelaajaksi sekä tähdistökentälliseen.

Junttila teki kauden 2009–2010 aikana myös SM-liigadebyyttinsä. Hän pelasi ensimmäisen SM-liigaottelunsa 28. tammikuuta 2010 vierasottelussa Kalevan Palloa vastaan. Kolmannessa ottelussaan 4. maaliskuuta 2010 vieraissa Pelicansia vastaan Junttila teki liigauransa avausmaalin sekä saman tien kypärätempun. Hänen kolmas maalinsa jäi Kärppien 5–2-voittoon päättyneen ottelun voittomaaliksi. Kypärätemppu oli tulokkaiden viides 2000-luvulla SM-liigassa. Junttila palkittiin ottelun *Ilta-Sanomien* kolmen tähden tähtipelaajana. Yhteensä hän pelasi kauden aikana SM-liigassa viisi runkosarja- ja kolme pudotuspeliottelua tehopistein 3+1=4. Junttila pelasi kauden aikana myös viisi Mestis-ottelua. Hän edusti Suomen alle 20-vuotiaiden jääkiekkomaajoukkuetta neljässä ottelussa ja Kajaanin Hokkia yhdessä ottelussa lainalla marraskuussa 2009.

Sibir Novosibirsk varasi Junttilan 140. pelaajana . Maaliskuussa 2010 hän sekä Junttilan kanssa A-nuorten tähdistökenttään valitut ketjukaveri Joonas Komulainen sekä Nico Lehto tekivät kolmivuotiset SM-liigasopimukset Kärppien kanssa. Varsinaisella tulokaskaudellaan 2010–2011 Junttila teki 29 runkosarjaottelussa tehot 4+4=8. Hän kuitenkin myös haki vielä pelituntumaa Mestis-joukkue Kiekko-Laserista sekä Kärppien A-nuorista, jota Junttila vahvisti pudotuskarsinnoissa. Hän pelasi kauden aikana Mestistä myös alle 20-vuotiaiden maajoukkueessa.

Kaudella 2011–2012 Junttila vakiinnutti paikkansa Kärppien SM-liigajoukkuessa. Hänen ensimmäinen kokonainen liigakautensa toi 57 runkosarjaottelussa tehot 13+15=28, joilla Junttila oli Kärppien neljänneksi paras pistemies. Hänen liigauransa ensimmäinen pudotuspelimaali syntyi toisessa puolivälieräottelussa 24. maaliskuuta 2012 Pelicansia vastaan ja se ratkaisi Kärpille 4–3-jatkoaikavoiton sekä tasoitti ottelusarjan 1–1:een. Voittomaali syntyi ajassa 76.18. Junttila palkittiin ottelun *Ilta-Sanomien* kolmen tähden tähtipelaajana. Kärpät kuitenkin hävisi ottelusarjan lopulta seitsemännessä ottelussa Pelicansin voitettua 4–3. Joulukuussa 2012 Junttila teki seuran kanssa kaksivuotisen jatkosopimuksen.

Junttila oli kaudella 2013–2014 19 osumallaan Kärppien paras maalintekijä. Tehopisteitä runkosarjassa kertyi kaikkiaan 34. Hän voitti kauden päätteeksi Suomen-mestaruuden. Kaudella 2014–2015 Junttila jatkoi vahvoja otteitaan Joonas Kemppaisen ja Joonas Donskoin kanssa muodostamassaan "JJJ-ketjussa". Hän oli tehoilla 12+21=33 Kärppien kolmanneksi paras pistemies Mika Pyörälän kanssa. Junttila voitti kauden päätteeksi taas Suomen-mestaruuden. Joulukuussa 2014 hän teki vuoden mittaisen jatkosopimuksen joukkueen kanssa. Kaudella 2015–2016 Junttila pelasi loukkaantumisten vuoksi runkosarjassa vain 40 ottelua ja oli myös sivussa kolme ensimmäistä pudotuspeliottelua. Hän oli kuitenkin runkosarjassa 15 osumallaan Kärppien toiseksi paras maalintekijä Miro Aaltosen ja Mika Pyörälän kanssa. Junttila voitti kauden päätteeksi SM-pronssia. Hän oli myös Mestarien liigassa Kärppien paras pistemies tehoilla 4+6=10. Junttila eteni joukkueen kanssa myös liigan finaaliin, mutta mestaruuden vei kuitenkin ruotsalainen Frölunda lukemin 2–1. 

Kaudeksi 2016–2017 Junttila siirtyi kaksivuotisella sopimuksella Ruotsiin SHL-joukkue Luulajaan. Hänen kautensa osoittautui kuitenkin pettymykseksi ja Junttila teki runkosarjassa 35 ottelussa vain tehot 3+7=10. Kesäkuussa 2017 Luulaja purki hänen sopimuksensa. Seuraavana päivänä Junttilan uutisoitiin tehneen kauden 2017–2018 kattavan sopimuksen kasvattajaseuransa Kärppien kanssa. Hänet nimettiin joukkueen varakapteeniksi. Junttila nousi SM-liigan eliittin. Hän johti Pyeongchangin olympiakisoihin mennessä koko liigan pistepörssiä. Junttila voitti lopulta Kärppien sisäisen piste- ja syöttöpörssin tehoilla 13+39=52, joilla hän sijoittui SM-liigan pistepörssissä neljänneksi. Junttila valittiin liigan lokakuun kuukauden pelaajaksi. Hänet palkittiin runkosarjan parhaana pelaajana Lasse Oksanen -palkinnolla.

Junttila muodosti yhdessä Mikael Ruohomaan ja Charles Bertrandin kanssa Kärppien ykkösketjun, joka pelasi pääsääntöisesti läpi koko runkosarjan 2017–2018. Ketjua pidettiin yleisesti koko SM-liigan kauden parhaana ketjuna. Kesken puolivälieräsarjan ketju kuitenkin hajotettiin, kun sekä Bertrand että Junttila olivat jääneet aiemmin maaliskuussa kokonaan ilman tehopisteitä. Junttila otti pudotuspelien edetessä paikkansa Kärppien kakkosketjun vasemmasta laidasta. Kauden viimeisessä ottelussa, kuudennessa finaaliottelussa vieraissa Tapparaa vastaan hänen kanssaan ketjussa pelasivat Saku Mäenalanen ja Sami Anttila. Junttilan ketjunvaihto avasi myös hänen pistetilinsä. Junttila voitti lopulta koko pudotuspelien piste- ja maalipörssin tehoilla 8+6=14. Hän voitti kauden päätteeksi Suomen-mestaruuden ja Junttila palkittiin pudotuspelien arvokkaimpana pelaajana Jari Kurri -palkinnolla. Hänet palkittiin myös pelaajien äänestämänä kauden parhaana pelaajana Kultaisella kypärällä sekä valittiin SM-liigan tähdistökentälliseen.

Kaudeksi 2018–2019 Junttila siirtyi vuoden mittaisella sopimuksella hänet varanneeseen KHL-seura Sibir Novosibirskiin. Hänen kanssaan joukkueeseen siirtyi myös Kärpistä tuttu ketjukaveri Charles Bertrand. Junttilan alkukausi osoittautui kuitenkin koko joukkueen tapaan pettymykseksi. Hän pelasi Sibirissä vain viisi ottelua ilman tehopisteitä, kunnes Junttilan sopimus purettiin syyskuussa 2018. Vain muutamaa päivää myöhemmin hänen kerrottiin palaavan Ruotsin SHL:ään ja siirtyvän loppukauden kattavalla sopimuksella Växjö Lakersin riveihin.

Kesällä 2019 Junttila haki pelipaikkaa ulkomailta ja harjoitteli Kärppien kanssa kauden 2019–2020 alkuun asti, jonka jälkeen hän jatkoi jääharjoitteluaan seuran A-nuorten mukana. Lopulta Junttila teki lokakuussa Kärppien kanssa loppukauden kattavan sopimuksen. Hän oli joukkueen neljänneksi paras pistemies tehoilla 19+21=40.

Kaudeksi 2020–2021 Junttila siirtyi kaksivuotisella sopimuksella KHL-seura Jokereihin. Joukkuetta valmensi hänelle Kärpistä ja Suomen A-maajoukkueesta tuttu Lauri Marjamäki. Helmikuussa 2022 Jokerit purki Junttilan sopimuksen joukkueen kauden päätyttyä ennenaikaisesti Venäjän ja Ukrainan sodan vuoksi. Hän palasi kevääseen 2023 ulottuvalla sopimuksella Kärppien SM-liigajoukkueeseen, jonne Junttilan kanssa Jokereista siirtyivät myös päävalmentaja Marjamäki sekä puolustaja David Sklenička. Kauden 2022–2023 pudotuspelien ensimmäisen kierroksen ensimmäisessä ottelussa 13. maaliskuuta 2023 KooKoota vastaan hän onnistui tekemään kypärätempun. Junttilan toinen osuma jäi Kärppien voittomaaliksi ja kolmannella osumallaan vastustajan tyhjään maaliin hän viimeisteli joukkueelle 4–2-loppulukemat. Jussi Jokinen valitsi Junttilan ottelun Alumnien tähtien ykköstähdeksi. Kärpät lopulta kuitenkin hävisi ottelusarjan KooKoon edettyä puolivälieriin voitoin 2–1. Huhtikuussa 2023 Junttila teki joukkueen kanssa vuoden mittaisen jatkosopimuksen. Kaudella 2023–2024 hän oli Kärppien neljänneksi paras pistemies tehoilla 11+25=36. Pudotuspeleissä Junttilan teholukema –5 oli kuitenkin joukkueen heikoin. Hän voitti kauden päätteeksi SM-pronssia.

Syyskuussa 2024 Junttila siirtyi kuukauden mittaisella sopimuksella Tšekin pääsarjaan Extraliga-joukkue BK Mladá Boleslaviin. Seura hankki hänet ensisijaisesti paikkaamaan Steve Mosesin loukkaantumista. Junttilan sopimus sisälsi option loppukaudeta 2024–2025, jonka seura käytti muutama päivä ennen hänen lyhyen sopimuksensa päättymistä lokakuussa. Junttila teki runkosarjassa 49 ottelussa tehot 10+18=28, joilla hän oli Mladá Boleslavin toiseksi paras pistemies Dominik Lakatošin jälkeen. Junttila voitti myös joukkueen sisäisen tehotilaston lukemalla +10. Pudotuspeleissä hän teki 11 ottelussa tehot 3+7=10, joilla Junttila oli Mladá Boleslavin paras pistemies ja syöttäjä. Hän voitti myös joukkueen sisäisen tehotilaston lukemalla +7. Elokuussa 2025 Junttila liittyi koesopimuksella samassa liigassa pelaavaan Rytíři Kladnoon. Kymmenen päivää myöhemmin syyskuussa seura tiedotti, että hänen koeaikansa ei johtanut sopimukseen. 

Lokakuussa 2025 Junttila palasi SM-liigaan ja Kärppiin loppukauden 2025–2026 kattavalla sopimuksella. Hän pelasi loppukaudella myös keskushyökkääjänä, kun Patrik Virta oli loukkaantuneena.

### Maajoukkueura
Junttila edusti Suomea Pyeongchangin olympiakisoissa 2018. Yhteensä hän on pelannut 29 A-maaottelua tehopistein 1+10=11. Junttila teki A-maajoukkuedebyyttinsä 6. marraskuuta 2014 Karjala-turnauksen avausottelussa Helsingin Hartwall Arenassa Tšekkiä vastaan. Hänet merkittiin Suomen nelosketjun oikeaan laitaan Joonas Kemppaisen ja Jani Tuppuraisen viereen. Ensimmäisen A-maajoukkuemaalinsa Junttila teki Beijer Hockey Gamesin 6. helmikuuta 2020 Helsingin jäähallissa pelatussa avausottelussa Venäjää vastaan. Hän sai Suomen 3–0-voittoon päättyneessä ottelussa myös syöttöpisteen Teemu Pulkkisen tekemään, ottelun voittomaaliksi jääneeseen avausmaaliin.

Junttila pelasi myös alle 20-vuotiaiden MM-kilpailuissa vuonna 2011. Hän on pelannut yhteensä 27 nuorten ja yhden poikien maaottelun.

## Tilastot

## Lähteet

*
*
*

### Viitteet